
[bookmark: TextBodyBegin]Europa-Parlamentet,
–	der henviser til sine tidligere beslutninger om Cuba, 
–	der henviser til forretningsordenens artikel 150,
A.	der henviser til, at menneskerettighedsforkæmperen og oppositionslederen José Daniel Ferrer García blev tilbageholdt den 11. juli 2021 i forbindelse med udbredte protester i Cuba og har været holdt i isolation siden den 14. august 2021; der henviser til, at det cubanske regime har fængslet, chikaneret og intimideret ham i over ti år på grund af hans fredelige politiske aktivisme; der henviser til, at han siden marts 2023 har været holdt "incommunicado", og at hans familie ikke har modtaget nogen oplysninger om hans helbred og er blevet nægtet retten til at besøge ham; 
B.	der henviser til, at det cubanske regime holder politiske fanger under de mest forfærdelige forhold; der henviser til, at rapporter tyder på, at José Daniel Ferrer er i en kritisk tilstand og er blevet holdt uden adgang til lægebehandling, med utilstrækkelig mad og under uhygiejniske forhold, hvilket udgør former for tortur eller umenneskelig eller nedværdigende behandling; 
C.	der henviser til, at menneskerettighedssituationen i Cuba er alarmerende, navnlig for systemkritikere, som udsættes for overvågning og vilkårlige tilbageholdelser i et foruroligende omfang; der henviser til, at antallet af politiske fanger er ukendt, men pålidelige kilder angiver, at regimet holder over tusind fanger, herunder mindreårige; der henviser til, at blandt de mange politiske fanger er Luis Manuel Otero Alcántara og Lizandra Gongora, hvis sundhedstilstand er kritisk; 
1.	opfordrer indtrængende det cubanske regime til øjeblikkeligt og betingelsesløst at frigive José Daniel Ferrer og alle personer, der politisk og vilkårligt bliver tilbageholdt, fordi de udøver deres ytrings- og forsamlingsfrihed;
2.	fordømmer de systematiske menneskerettighedskrænkelser og overgreb, som det cubanske regime har begået mod bl.a. demonstranter, politiske systemkritikere, religiøse ledere og menneskerettighedsaktivister; opfordrer indtrængende de cubanske myndigheder til øjeblikkeligt at bringe undertrykkelsen til ophør; 
3.	fordømmer de cubanske myndigheders tortur og umenneskelige og nedværdigende behandling og mishandling af José Daniel Ferrer og de øvrige politiske fanger; kræver, at familierne til ofre for regimets forfølgelse får øjeblikkelig adgang til dem, indtil de bliver frigivet, og at ofrene får lægebehandling; 
4.	giver igen udtryk for sin ubetingede støtte til det cubanske folk og til alle menneskerettighedsforkæmpere i Cuba for deres kamp for friheder og rettigheder, som regimet har nægtet i årtier; opfordrer regimet til at lytte til sine borgere og indgå i en inklusiv national dialog med henblik på modernisering og demokratisering;
5.	gentager sin opfordring til Rådet om at anvende den globale EU-ordning for menneskerettighedssanktioner (EU's Magnitskij-lov) og vedtage sanktioner mod dem, der er ansvarlige for de vedvarende krænkelser af menneskerettighederne i Cuba;
6.	minder om sine tidligere holdninger angående muligheden for at aktivere suspensionsklausulen i aftalen om politisk dialog og samarbejde, eftersom aftalens centrale menneskerettighedsklausuler løbende er blevet overtrådt af det cubanske regime;
[bookmark: TextBodyEnd]7.	pålægger sin formand at sende denne beslutning til det cubanske regime, næstformanden for Kommissionen/Unionens højtstående repræsentant for udenrigsanliggender og sikkerhedspolitik, Kommissionen, medlemsstaterne, FN og Sammenslutningen af Latinamerikanske og Caribiske Stater.

